Parlamentet har 129 representanter som velges for fem år av gangen. Det vedtar lover innenfor de områder som det har fått overført til seg ved devolusjon av Storbritannias parlament. Det britiske parlamentet kan fortsatt gi lover på områder der lovgivningsmyndigheten er overført til Skottland, men vil normalt ikke gjøre det. Lovgivningsmakten på det utenrikspolitiske område er ikke overført, men beholdt (engelsk: reserved) i Westminster.